DECIZIA COMISIEI
din 8 februarie 2007
privind alocarea către Țările de Jos și Regatul Unit a trei zile de pescuit suplimentare pentru consolidarea prezenței observatorilor în conformitate cu anexa IIA la Regulamentul (CE) nr. 51/2006 al Consiliului
[notificată cu numărul C(2007) 365]
(Numai textele în limbile olandeză și engleză sunt autentice)
(2007/88/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 51/2006 al Consiliului din 22 decembrie 2005 de stabilire pentru 2006 a posibilităților de pescuit și a condițiilor asociate pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor (1), în special punctul 11 din anexa IIA,
după consultarea Comitetului științific, tehnic și economic în domeniul pescuitului,
întrucât:
(1)
Punctul 8.2 din anexa IIA la Regulamentul (CE) nr. 51/2006 specifică numărul maxim anual de zile în care o navă comunitară care a transportat la bord una dintre uneltele de pescuit specificate la punctul 4 din anexa menționată anterior poate fi prezentă în interiorul oricăreia dintre zonele definite la punctul 2 din anexa respectivă.
(2)
Punctul 11 din anexa IIA îi permite Comisiei să aloce trei zile de pescuit suplimentare în care o navă care are la bord oricare dintre uneltele de pescuit specificate la punctul 4 din anexa menționată anterior poate fi prezentă în interiorul zonei respective, pe baza unui program consolidat de prezență a observatorilor desfășurat în parteneriat între cercetători și industria pescuitului.
(3)
Țările de Jos și Regatul Unit au înaintat un astfel de program consolidat de prezență a observatorilor desfășurat în parteneriat între cercetători și industria pescuitului.
(4)
Având în vedere programele înaintate, ar trebui alocate Țărilor de Jos și Regatului Unit trei zile suplimentare de prezență pe mare în perioada cuprinsă între 1 februarie 2006 și 31 ianuarie 2007 pentru navele din cadrul programelor consolidate de prezență a observatorilor înaintate.
(5)
Măsurile prevăzute în prezenta decizie sunt conforme cu avizul Comitetului pescuitului și acvaculturii,
ADOPTĂ PREZENTA DECIZIE:
Articolul 1
Numărul maxim de zile prevăzut la punctul 8.2 din anexa IIA la Regulamentul (CE) nr. 51/2006 pentru nave care transportă la bord oricare dintre uneltele specificate la punctul 4 din anexa IIA menționată anterior este suplimentat cu trei zile pentru navele care arborează pavilionul Țărilor de Jos sau al Regatului Unit care fac parte din programul consolidat de prezență a observatorilor menționat la punctul 11.1 din anexa respectivă.
Articolul 2
(1) În termen de șapte zile de la notificarea prezentei decizii în Jurnalul Oficial al Uniunii Europene, Țările de Jos și Regatul Unit înaintează Comisiei o listă detaliată a navelor selectate pentru eșantionarea legată de programele consolidate înaintate.
(2) Numai navele selectate pentru planurile de eșantionare și care au participat la programele de consolidare înaintate, prevăzute pentru anul 2006, vor beneficia, până la încheierea acestora, de alocarea unor zile suplimentare, prevăzută la articolul 1.
Articolul 3
În termen de două luni de la încheierea programelor de consolidare înaintate pentru anul 2006, Țările de Jos și Regatul Unit înaintează Comisiei un raport privind rezultatele programelor în ceea ce privește speciile și zonele care fac obiectul acestora.
Articolul 4
Prezenta decizie se adresează Regatului Țărilor de Jos și Regatului Unit al Marii Britanii și Irlandei de Nord.
Adoptată la Bruxelles, 8 februarie 2007.